《重刊先世北海集有述》
清代·孔传铎

曹瞒柄汉政，刘氏颓三纲。岂无名流士，大雅皆沦亡。

遐哉管幼安，皂帽去辽阳。咄嗟华子鱼，末节何猖狂。

其余建安子，仁义志久荒。草檄愈头风，借面以吊丧。

碌碌何足数，谁为声价昂。列祖北海公，风厉不可当。

矫世敦古道，独论盛孝章。观其友祢生，抱负岂寻常。

裸衣骂广座，挝鼓声悲凉。非公孰具眼，彼此相激扬。

瞒也狐鼠俦，公真威凤翔。当其未遇害，汉祚固无伤。

曹孔不两立，薰莸互相妨。惜呼时不遇，尽室竟罹殃。

太阿虽屈折，不失为至刚。三复此遗编，使我增慨慷。

斯文在异姓，固当为表彰。况乃先世贤，遗琴犹在堂。

梓之附家乘，用戒永珍藏。

作者简介：孔传铎，字振路，曲阜人。袭封衍圣公。有《申椒》、《盟鸥》诸集。